"SSE"ฮุบหุ้นโรงพิมพ์ตะวันออกจัดโครงสร้างธุรกิจ-ล้างภาพลบ
SSE เตรียมกระชับธุรกิจ ปรับโครงสร้าง สร้างภาพลักษณ์ใหม่ ลุยลงทุนธุรกิจสิ่งพิมพ์ ซื้อโรงพิมพ์ตะวันออก 40% จ่าย 2 บาท โต๊ะรับซื้อจากรายย่อย
7 มิ.ย. 2553

SSE เตรียมกระชับธุรกิจ ปรับโครงสร้าง สร้างภาพลักษณ์ใหม่ ลุยลงทุนธุรกิจสิ่งพิมพ์ ซื้อโรงพิมพ์ตะวันออก 40% จ่าย 2 บาท โต๊ะรับซื้อจากรายย่อย 
แหล่งข่าวจากตลาดทุน เปิดเผยว่า บริษัท ซันไชน์ คอร์ปอเรชั่น (SSE) เตรียมปรับภาพลักษณ์ของบริษัท และปรับโครงสร้างธุรกิจให้มีความกระชับขึ้น ซึ่งสถานภาพการเป็นโฮลดิงส์ขณะนี้มีรายได้แกนหลักจากการลงทุนธุรกิจมีเดียหรือบันเทิงเพียงอย่างเดียว แต่หลังจากนี้มีแผนเข้าลงทุนธุรกิจสิ่งพิมพ์ด้วย
แหล่งข่าวเปิดเผยว่า วันศุกร์ที่ 11 มิ.ย.นี้ คณะกรรมการ SSE จะมีการประชุมพร้อมกับผู้ถือหุ้นบริษัท โรงพิมพ์ตะวันออก (EPCO) เพื่อสรุปผลการซื้อหุ้น EPCO สัดส่วน 40% ของทุนชำระแล้ว จากกลุ่มผู้ถือหุ้นใหญ่ 2 ราย คือ บริษัท เอส. แพ็ค แอนด์ พริ้นท์ (SPACK) และบริษัท SOMERS ส่วนราคาซื้อขายคาดว่าอยู่ที่ 2 บาทต่อหุ้น รวมเป็นเงินประมาณ 405 ล้านบาท 
นอกจากนี้ SSE จะต้องทำราคาเสนอซื้อหุ้นจากนักลงทุนทั่วไป (เทนเดอร์ออฟเฟอร์) ที่ราคาเดียวกัน 2 บาท ขณะที่ราคาหุ้นในตลาดวันศุกร์ปิดที่ 1.80 บาท 
“หลังปรับโครงสร้างธุรกิจและซื้อโรงพิมพ์แล้ว รายได้หลักของ SSE จะมาจากมีเดียและสิ่งพิมพ์ ซึ่งลูกค้าจากธุรกิจหลักทั้งสองจะเป็นกลุ่มเดียวกันที่ทำธุรกิจร่วมกันได้” แหล่งข่าวเปิดเผย
สำหรับโรงพิมพ์ตะวันออกเป็นบริษัทที่มีอัตราการจ่ายเงินปันผลสม่ำเสมอ และให้อัตราผลตอบแทนที่ดีติดอันดับ 10 ของบริษัทที่มีผลตอบแทนที่ดีจากเงินปันผลของตลาดหลักทรัพย์ ลูกค้าหลักอยู่ในกลุ่มหนังสือพิมพ์
แหล่งข่าวเปิดเผยอีกว่า SSE ได้ดึงนายวิสุทธิ์ ศรีสุพรรณ อดีตรองปลัดกระทรวงการคลัง มาเป็นประธานกรรมการบริษัทแทนนายกมล เอี้ยวศิวิกูล รวมทั้ง SSE ได้เพิ่มทุนในบริษัท อควา คอร์ปอเรชั่น ซึ่งเป็นบริษัทย่อย โดยวิธีการขายหุ้นเฉพาะเจาะจงเพื่อแลกหุ้นกับบริษัทธุรกิจรายการทีวีแห่งหนึ่ง ซึ่งเป็นบริษัทลูกของนายทหารคนดัง 
นายยุทธ ชินสุภัคกุล ประธานกรรมการบริหาร SPACK กล่าวว่า ไม่ทราบเรื่องการนัดประชุมกับผู้ซื้อหุ้น EPCO เนื่องจากไม่ได้เป็นผู้ดูแลการขายหุ้น ส่วนหุ้นที่ถือส่วนตัว 2% จะขายหรือไม่นั้น ยังไม่ได้ตัดสินใจ โดยจะขอดูราคาเทนเดอร์ออฟเฟอร์และขอดูแผนงานก่อน
“แต่ละคนมีสิทธิในการตัดสินใจ มีสิทธิจะขายหรือไม่ก็ได้ สำหรับผมขอดูราคา ถ้าเหมาะสมก็อาจขาย” นายยุทธ กล่าว
สำหรับนายยุทธเป็นบิดาของนายฉาย บุนนาค นักลงทุนรายใหญ่ และปัจจุบันนายฉายเป็นผู้ถือหุ้นใหญ่อันดับหนึ่งของ SSE